TRUE ผนึก WHA-CHG ตั้งรพ.สนามเครือข่ายอัจฉริยะ
กลุ่ม TRUE ผนึก WHA-CHG เสริมศักยภาพโรงพยาบาลสนาม ซีพี-ดับบลิวเอชเอ-จุฬารัตน์ รองรับผู้ป่วยโควิด-19 ติดตั้งเครือข่ายอัจฉริยะTrue 5G / 4G / WiFi
กลุ่ม TRUE ผนึก WHA-CHG เสริมศักยภาพโรงพยาบาลสนาม ซีพี-ดับบลิวเอชเอ-จุฬารัตน์ รองรับผู้ป่วยโควิด-19 ติดตั้งเครือข่ายอัจฉริยะTrue 5G/4G/WiFi
18 ต.ค. 2564

เครือเจริญโภคภัณฑ์ นำโดย นายอาณัติ เมฆไพบูลย์วัฒนา รองประธานคณะกรรมการบริหาร , บริษัท ดับบลิวเอชเอ คอร์ปอเรชั่น จำกัด (มหาชน) และกลุ่มโรงพยาบาลจุฬารัตน์ ผนึกกำลังตั้งโรงพยาบาลสนาม “ซีพี – ดับบลิวเอชเอ – จุฬารัตน์” รองรับผู้ป่วยโควิด ณ โครงการดับบลิวเอชเอ เมกกะ โลจิสติกส์ เซ็นเตอร์ (ชลหารพิจิตร กม. 4) จังหวัดสมุทรปราการ ร่วมสานต่อเจตนารมณ์จับมือคนไทย เคียงคู่สู้โควิด-19 ด้วยการส่งมอบ การสนับสนุนระบบสื่อสารแก่ นายแพทย์กำพล พลัสสินทร์ ประธานกรรมการบริหารและกรรมการผู้จัดการกลุ่มโรงพยาบาลจุฬารัตน์ ด้วยการติดตั้งเครือข่ายอัจฉริยะTrue5G รวมทั้ง 4G และWiFi ภายในโรงพยาบาลสนาม แบบครบวงจรที่ประกอบด้วยอินเทอร์เน็ต  CCTV อินเทอร์คอม ระบบเสียงตามสายทั่วพื้นที่ และหุ่นยนต์นำทางผู้ป่วย
โดยการสนับสนุนในครั้งนี้ เพื่อเพิ่มประสิทธิภาพด้านการรักษาพยาบาลอย่างเต็มรูปแบบ รวมถึงมอบ True SMART 4G Adventure ที่เป็นทั้งสมาร์ทโฟนและเครื่องวิทยุสื่อสาร Walkie Talkie จำนวน 50 เครื่อง และซิมทรูมูฟ เอช โทรฟรี ทุกเครือข่าย นาน 1 ปี จำนวน 50 ซิม พร้อมทั้งอำนวยความสะดวกแก่ทีมแพทย์ พยาบาล และบุคลากรทางการแพทย์ในการปฎิบัติงานดูแลผู้ป่วย ตลอดจนมอบซิมกักตัวไม่กลัวเหงา ใช้งานเน็ตไม่อั้น 10 Mbps จำนวน 400 ซิม สำหรับให้ผู้ป่วยติดต่อสื่อสารกับครอบครัว และผ่อนคลายกับเนื้อหาความรู้ ความบันเทิง ได้ทุกรูปแบบจากบริการสุดล้ำของกลุ่มทรู
ด้านโรงพยาบาลสนาม “ซีพี – ดับบลิวเอชเอ – จุฬารัตน์” มีมาตรฐานเทียบเท่าโรงพยาบาลหลัก สำหรับผู้ป่วยโควิด-19 กลุ่มสีเหลือง และสีส้ม ที่ต้องการเข้ารับการรักษาและการดูแลอย่างใกล้ชิด ซึ่งกลุ่มโรงพยาบาลจุฬารัตน์ได้เตรียมพร้อมด้านศักยภาพการแพทย์ต่าง ๆ เพื่อประจำการที่โรงพยาบาลสนาม พร้อมทีมสนับสนุนมาร่วมดูแลผู้ป่วย ตลอด 24 ชั่วโมง ภายในมีห้องยาและเวชภัณฑ์ ห้องแล็ป ห้องเอ็กซเรย์ ตลอดจนมีนักโภชนาการในการดูแลอาหารผู้ป่วยเฉพาะโรค มีระบบไตเทียมโมบายไว้รองรับกรณีผู้ป่วยมีภาวะแทรกซ้อน อีกทั้งยังมีระบบบริหารจัดการเสื้อผ้าผู้ป่วยเสมือนในโรงพยาบาลหลักเพื่อความสะดวกของผู้ป่วย ดังนั้นโรงพยาบาลสนามแห่งนี้จะเพิ่มโอกาสในการเข้าถึงการรักษาที่มีมาตรฐานสามารถช่วยชีวิตประชาชนได้มากขึ้นและช่วยแบ่งเบาภาระให้กับสาธารณสุขภาครัฐได้เป็นอย่างมาก
สำหรับผู้ป่วยโควิด-19 กลุ่มสีเหลือง-ส้มที่ต้องการเข้ารับการรักษาสามารถติดต่อสอบถามรายละเอียดเพิ่มเติมได้ที่โรงพยาบาลสนามซีพี–ดับบลิวเอชเอ-จุฬารัตน์ รวม 3 หมายเลข ได้แก่ โทร. 095-4864979, 085-9110524 และ 085-9118353